Rekonštrukcia cesty na Štrbskom Plese vyjde na viac ako 350.000 eur
TASR, 9. marca 2016 15:05
"Obec pripravuje asfaltovanie hlavnej prístupovej komunikácie na Štrbskom Plese od vstupu pri Penzióne Pleso po rampu pred hotelom FIS. Asfaltovanie sa bude týkať miestnych komunikácií – Szentinványiho ulice a ulice K vodopádom. Predstavuje to približne výmeru 23.000 štvorcových metrov," povedal pre TASR starosta obce Štrba Michal Sýkora. Projekt s názvom Oprava prístupovej komunikácie na Štrbskom Plese bude pozostávať z frézovania asfaltu, spojovacieho živicového postreku a z betónového asfaltu.
Podľa Sýkoru má obec v súčasnosti rozpracované zameranie dotknutého územia a vypracovanie účelovej mapy. "Pracuje sa na spracovaní dokumentácie, podľa ktorej sa spresní rozsah realizácie. Vzhľadom na to, že uvedená komunikácia na Štrbskom Plese je "slepá ulica", je potrebné vypracovanie návrhu prenosného dopravného značenia," doplnil starosta obce. Po realizácii dokumentov obec podá výzvu na verejné obstarávanie.
Finančnú čiastku 300.000 eur schválila obci Štrba vláda na výjazdovom rokovaní v Kežmarku (10.2.). "Pridelené finančné prostriedky nebudú dostatočné na celý potrebný rozsah. Zo strany obce bude spolufinancovanie v objeme približne 50.000 eur," doplnil Sýkora s tým, že s prácami by sa malo začať pred začiatkom leta.
Najnovšie články v rubrike
Bratislavskí poslanci zrušili obmedzenie ťažby na Železnej studničke
Primátor Bratislavy Ivo Nesrovnal avízoval, že zrušenie obmedzenia nepodpíše.
V Novom Smokovci sa predstaví 35-členný sláčikový orchester
V sobotu 2. júla sa v Kúpeľoch Nový Smokovec predstaví 35-členný sláčikový orchester Musica Iuvenalis.
Fontána na nádvorí Primaciálneho paláca je zreštaurovaná
Bratislavčania a návštevníci hlavného mesta už opäť môžu obdivovať Fontánu so súsoším sv. Juraja s drakom na nádvorí Primaciálneho paláca.